ΑΠΌΦΑΣΗ ΤΗΣ ΕΠΙΤΡΟΠΉΣ της 13ης Οκτωβρίου 2014 σχετικά με την κατάρτιση των καταλόγων των ετήσιων προτεραιοτήτων για την ανάπτυξη κωδίκων δικτύου και κατευθυντήριων γραμμών για το 2015 (Κείμενο που παρουσιάζει ενδιαφέρον για τον ΕΟΧ) (2014/713/EΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και την κατάργηση του κανονισμού (ΕΚ) αριθ. 1228/2003 (1) («κανονισμός για την ηλεκτρική ενέργεια»), και ιδίως το άρθρο 6 παράγραφος 1, Έχοντας υπόψη τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού 1775/2005 (2) («κανονισμός για το φυσικό αέριο»), και ιδίως το άρθρο 6 παράγραφος 1, Εκτιμώντας τα ακόλουθα: (1) Η ανάπτυξη και η εφαρμογή κωδίκων δικτύου και κατευθυντήριων γραμμών είναι σημαντική δράση, η οποία πρέπει να αναληφθεί ώστε να ενοποιηθεί πλήρως η εσωτερική αγορά ενέργειας. Η τρίτη δέσμη μέτρων για την ενέργεια αποτέλεσε το θεσμικό πλαίσιο για την ανάπτυξη κωδίκων δικτύου προκειμένου να εναρμονισθούν, όπου είναι αναγκαίο, οι τεχνικοί, επιχειρησιακοί και εμπορικοί κανόνες που διέπουν τα δίκτυα ηλεκτρικής ενέργειας και φυσικού αερίου. Σε αυτό το θεσμικό πλαίσιο, καθοριστικό ρόλο έχει η στενή συνεργασία του Οργανισμού Συνεργασίας των Ρυθμιστικών Αρχών Ενέργειας («ACER»), του Ευρωπαϊκού Δικτύου Διαχειριστών Συστημάτων Μεταφοράς («ENTSO») και της Ευρωπαϊκής Επιτροπής με όλους τους ενδιαφερόμενους παράγοντες με αντικείμενο την ανάπτυξη των κωδίκων δικτύου. Τα πεδία στα οποία είναι δυνατόν να αναπτυχθούν κώδικες δικτύου καθορίζονται στο άρθρο 8 παράγραφος 6 του κανονισμού για την ηλεκτρική ενέργεια και του κανονισμού για το φυσικό αέριο. (2) Πέραν της δυνατότητας να αναπτυχθούν κώδικες δικτύου σύμφωνα με τη διαδικασία που προβλέπεται στα άρθρα 6 και 8 του κανονισμού για την ηλεκτρική ενέργεια και του κανονισμού για το φυσικό αέριο, η ίδια η Επιτροπή μπορεί να εκπονήσει κατευθυντήριες γραμμές και, στη συνέχεια, να κινήσει τη διαδικασία έγκρισης ώστε να καταστούν νομικά δεσμευτικές. Τα πεδία στα οποία είναι δυνατόν να αναπτυχθούν κώδικες δικτύου καθορίζονται στο άρθρο 18 παράγραφοι 1, 2 και 3 του κανονισμού για την ηλεκτρική ενέργεια και στο άρθρο 23 παράγραφος 1 του κανονισμού για το φυσικό αέριο. (3) Ως πρώτο βήμα για την καθιέρωση δεσμευτικών ευρωπαϊκών κωδίκων δικτύου, η Επιτροπή πρέπει να καταρτίσει κατάλογο ετήσιων προτεραιοτήτων, όπου θα προσδιορίζονται τα πεδία που πρέπει να περιληφθούν στην ανάπτυξη των κωδίκων δικτύου, σύμφωνα με το άρθρο 6 παράγραφος 1 του κανονισμού για την ηλεκτρική ενέργεια και του κανονισμού για το φυσικό αέριο. Πριν από τον καθορισμό των ετήσιων προτεραιοτήτων, η Ευρωπαϊκή Επιτροπή οφείλει να συμβουλευθεί τον ACER (Οργανισμός Συνεργασίας των Ρυθμιστικών Αρχών Ενέργειας), τα ENTSO (Αρμόδια Ευρωπαϊκά δίκτυα Διαχειριστών Συστημάτων Μεταφοράς) και άλλους σχετικούς εμπλεκόμενους φορείς. Η παρούσα απόφαση καθορίζει τις προτεραιότητες όπως τις αποφάσισε η Επιτροπή με βάση την έκβαση της δημόσιας διαβούλευσης. (4) Εναρμονισμένοι κανόνες για τις διαδικασίες διαχείρισης της συμφόρησης, την κατανομή της δυναμικότητας και την εξισορρόπηση έχουν ήδη εγκριθεί το 2012 και το 2013. (5) Η δημόσια διαβούλευση, η οποία απαιτείται βάσει του άρθρου 6 παράγραφος 1 των κανονισμών για την ηλεκτρική ενέργεια και το φυσικό αέριο, πραγματοποιήθηκε από τις 26 Φεβρουαρίου έως τις 9 Μαΐου 2014. Η Επιτροπή έλαβε 20 απαντήσεις (3), μεταξύ των οποίων ήταν και η απάντηση του ENTSO-E. Ο ACER και το ENTSOG (Ευρωπαϊκό δίκτυο Διαχειριστών Συστημάτων Μεταφοράς Αερίου) δεν υπέβαλαν απάντηση στη δημόσια διαβούλευση. Στο πλαίσιο της δημόσιας διαβούλευσης, οι περισσότεροι εμπλεκόμενοι παράγοντες υποστήριξαν την ιεράρχηση των εργασιών που έχουν ήδη αρχίσει και υπογράμμισαν τη σημασία της ορθής και καλά συντονισμένης εφαρμογής των εγκεκριμένων κωδίκων δικτύου και κατευθυντήριων οδηγιών. Επιπλέον, στις 3 Ιουνίου 2014, ο ACER ενημέρωσε την Επιτροπή ότι επί του παρόντος, σύμφωνα με τη μελέτη επιπτώσεων (4) που εκπόνησε σχετικά με την ανάγκη εναρμονισμένων κανόνων στην εμπορία του φυσικού αερίου σχετικών με τις τεχνικές και τις επιχειρησιακές προβλέψεις για τις υπηρεσίες πρόσβασης στο δίκτυο και την εξισορρόπηση συστημάτων (στο εξής «RfT»), δεν απαιτούνται τέτοιοι κανόνες. (6) Με βάση τις απαντήσεις των εμπλεκόμενων μερών και έχοντας υπόψη τις διάφορες δράσεις που απαιτούνται για να επιτευχθεί πλήρης ενοποίηση της εσωτερικής αγοράς ενέργειας, καθώς και το γεγονός ότι για την εφαρμογή των κωδίκων δικτύου και κατευθυντήριων γραμμών θα απαιτηθούν σημαντικοί πόροι από όλα τα εμπλεκόμενα μέρη, μεταξύ των οποίων η Επιτροπή, ο ACER και τα ENTSO, η Επιτροπή αποφάσισε να μην προσθέσει νέα πεδία στον κατάλογο ετήσιων προτεραιοτήτων για το 2015 για το φυσικό αέριο, και να αφαιρέσει τις προτεινόμενες RfT. (7) Τέλος, η Επιτροπή αποφάσισε να επανεγγραφούν στον κατάλογο ετήσιων προτεραιοτήτων για το φυσικό αέριο για το 2015 εναρμονισμένοι κανόνες για τη διαλειτουργικότητα και την ανταλλαγή δεδομένων, διότι αυτός ο κώδικας δικτύου θα εγκριθεί τελικά στις αρχές 2015 και όχι στα τέλη 2014 όπως είχε προβλεφθεί αρχικά ως προβλεπόμενη ημερομηνία έγκρισης. Για τον κατάλογο ετήσιων προτεραιοτήτων για το 2015 για την ηλεκτρική ενέργεια, η Επιτροπή αποφάσισε να επανεισαχθούν εναρμονισμένοι κανόνες σχετικά με i) την επιχειρησιακή ασφάλεια, ii) τον επιχειρησιακό σχεδιασμό και προγραμματισμό, iii) την κατανομή δυναμικού και τη διαχείριση της συμφόρησης, καθώς και τη διακυβέρνηση της αγοράς επόμενης ημέρας και των ενδοημερήσιων αγορών, συμπεριλαμβανομένου του υπολογισμού της δυναμικότητας, iv) απαιτήσεις διασύνδεσης με το δίκτυο για τους παραγωγούς και v) ζήτηση σύνδεσης. Ενώ είχε αρχικά προβλεφθεί να ολοκληρωθεί η έγκρισή τους εντός του 2014, η ανάγκη για περαιτέρω αλλαγές, που προσδιορίσθηκαν στην ανάλυση της Επιτροπής και επισημάνθηκαν στις απαντήσεις στο πλαίσιο της δημόσιας διαβούλευσης, συνεπάγεται ότι οι εν λόγω αλλαγές πρέπει να προστεθούν και αυτές στον κατάλογο του 2015, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Επιτροπή καθορίζει τον ακόλουθο κατάλογο ετήσιων προτεραιοτήτων για το 2015 όσον αφορά την εκπόνηση εναρμονισμένων κανόνων για την ηλεκτρική ενέργεια : - κανόνες σύνδεσης με το δίκτυο: - κανόνες σχετικά με τις απαιτήσεις για τη σύνδεση με το δίκτυο εφαρμοστέες στους παραγωγούς (φάση έγκρισης από την Επιτροπή), - ζήτηση σύνδεσης (φάση έγκρισης από την Επιτροπή), - κανόνες σχετικά με τη σύνδεση συστήματος μεταφοράς συνεχούς ρεύματος υψηλής τάσης (ολοκλήρωση του κώδικα δικτύου και έναρξη της φάσης έγκρισης από την Επιτροπή), - κανόνες εκμετάλλευσης συστήματος: - κανόνες σχετικά με τον έλεγχο και τις εφεδρείες φορτίου-συχνότητας (φάση έγκρισης από την Επιτροπή), - κανόνες για τις απαιτήσεις και τις διαδικασίες έκτακτης ανάγκης (ολοκλήρωση του κώδικα δικτύου και έναρξη της φάσης έγκρισης από την Επιτροπή), - κανόνες σχετικά με την επιχειρησιακή ασφάλεια (φάση έγκρισης από την Επιτροπή), - κανόνες σχετικά με τον επιχειρησιακό σχεδιασμό και προγραμματισμό (φάση έγκρισης από την Επιτροπή), - κανόνες για την κατανομή της δυναμικότητας και τη διαχείριση της συμφόρησης της αγοράς επόμενης ημέρας και των ενδοημερήσιων αγορών, συμπεριλαμβανομένου του υπολογισμού της δυναμικότητας (φάση έγκρισης από την Επιτροπή), - κανόνες εξισορρόπησης συμπεριλαμβανομένης της σχετιζόμενης με το δίκτυο εφεδρείας ισχύος (ολοκλήρωση του κώδικα δικτύου και έναρξη της φάσης έγκρισης από την Επιτροπή), - κανόνες για πιο μακροπρόθεσμη (μελλοντική) κατανομή της δυναμικότητας (φάση έγκρισης από την Επιτροπή), - κανόνες σχετικά με εναρμονισμένες δομές τιμολογίων μεταφοράς [ανάλυση επιπτώσεων από τον ACER για την εκπόνηση κατευθυντήριων οδηγιών-πλαισίου (5)]. Άρθρο 2 Η Επιτροπή καθορίζει τον ακόλουθο κατάλογο ετήσιων προτεραιοτήτων για το 2015 όσον αφορά την εκπόνηση εναρμονισμένων κανόνων για το φυσικό αέριο : - κανόνες διαλειτουργικότητας και ανταλλαγής δεδομένων (φάση έγκρισης από την Επιτροπή), - κανόνες σχετικά με εναρμονισμένες δομές τιμολογίων μεταφοράς (ολοκλήρωση του κώδικα δικτύου και έναρξη της φάσης έγκρισης από την Επιτροπή), - κανόνες για την πανενωσιακή αγοραστρεφή προσέγγιση για την κατανομή της «νεότευκτης» δυναμικότητας μεταφοράς αερίου (οριστικοποίηση της πρότασης τροποποίησης των μηχανισμών κατανομής δυναμικότητας του κώδικα δικτύου και έναρξη της φάσης έγκρισης από την Επιτροπή). Άρθρο 3 Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 13 Οκτωβρίου 2014.

[Source: multi_eurlex | Tokens: 7687]